Talabalarning oliygohlar hududidagi loyihalari uchun kredit resurslari ajratiladi

Prezident raisligida bo`lib o`tayotgan videoselektor yig`ilishida talabalar bandligini ta`minlashni davlat tomonidan qo`llab-quvvatlash uchun qanday shart-sharoitlar yaratilishi ma`lum qilindi. Unga ko`ra:
- OTMlar hududida pullik o`quv kurslari, sport to`garaklari va boshqa xizmatlarni tashkil etgan talabalar daromad solig`idan ozod qilinadi;
- talabalarning oliygohlar hududidagi loyihalari uchun kredit resurslari ajratiladi;
- rektorlar bir oy muddatda o`z hududida talabalar bo`sh vaqtida ishlab, daromad topishi uchun bittadan kovorking markazini tashkil etadi.
Rektorlar oldiga oliygohlardagi boshqaruv, texnik, xizmat ko`rsatuvchi va o`quv-yordamchi lavozimlari bo`yicha mavjud vakant joylarga 3 mingdan ziyod talabani ishga olish vazifasi qo`yildi.
Misol uchun, Toshkent tibbiyot akademiyasida 70 nafar talaba ish yurituvchi, kafedra laboranti, kutubxonachi, omborchi kabi lavozimlarda ishlamoqda.
Hozir oliygohlardagi ko`p lavozimlarga oliy ma`lumot bo`lishi talab etiladi. Shu bois, istisno tariqasida, rektorlarga o`z tizimidagi lavozimlarga talabani bilim va salohiyatidan kelib chiqib ishga joylashtirishga ruxsat etiladi.